b'\n_START_ARTICLE_\nKadrovska \xc5\xa1tipendija\n_START_PARAGRAPH_\nKadrovska \xc5\xa1tipendija je ena od vrst mese\xc4\x8dnega denarnega dohodka, pri \xc4\x8demer \xc5\xa1tipendirancu \xc5\xa1tipendijo podeljuje podjetje ali organizacija glede na svoje kadrovske potrebe.   Njen namen je povezovanje \xc4\x8dlove\xc5\xa1kih virov in zaposlovalne sfere, saj si lahko podjetja preko dolgoro\xc4\x8dnega kadrovskega na\xc4\x8drtovanja zagotovijo razvoj ustreznih kadrov, s tem pa spodbujajo razvoj samega podjetja. Tudi sicer so kadrovske \xc5\xa1tipendije v povpre\xc4\x8dju najvi\xc5\xa1je med vsemi vrstami \xc5\xa1tipendij, vendar jih vsako leto dosti ostane nepodeljenih.  Kadrovska \xc5\xa1tipendija posamezniku, ki jo prejema, omogo\xc4\x8da prvi stik s podjetjem, delovne izku\xc5\xa1nje ter mo\xc5\xbenost prve zaposlitve.  _NEWLINE_Na\xc4\x8deloma je dijak oziroma \xc5\xa1tudent upravi\xc4\x8den le do ene \xc5\xa1tipendije, vendar pa pri tem obstajajo posebni primeri. In sicer je kadrovska \xc5\xa1tipendija ena izmed tistih, ki se lahko prejema isto\xc4\x8dasno z vsemi \xc5\xa1tipendijami, razen s \xc5\xa1tipendijo za  deficitarne poklice.  Do prejemanja kadrovske \xc5\xa1tipendije ni upravi\xc4\x8den posameznik, ki je ponovno vpisan v letnik, v katerega je \xc5\xbee bil vpisan, ali \xc4\x8de ima podalj\xc5\xa1an \xc5\xa1tudentski status (t.i. absolvent).\n_START_SECTION_\nZakoni, ki urejajo \xc5\xa1tipendiranje\n_START_PARAGRAPH_\nVe\xc4\x8d zakonov ureja \xc5\xa1tipendiranje, npr. Zakon o \xc5\xa1tipendiranju (Uradni list RS, \xc5\xa1t. 59/07, 63/07 \xe2\x80\x93 popr., 40/09, 62/10 \xe2\x80\x93 ZUPJS (Zakon o uveljavljanju pravic iz javnih sredstev), 40/12 \xe2\x80\x93 ZUJF (Zakon za uravnote\xc5\xbeenje javnih financ), 57/12 \xe2\x80\x93 ZPCP-2D in 56/13 \xe2\x80\x93 Z\xc5\xa1tip-1)._NEWLINE_V zakonu o \xc5\xa1tipendiranju (Z\xc5\xa0tip-1) so v 3. \xc4\x8dlenu opredeljeni pojmi \xc5\xa1tipendija, \xc5\xa1tipendijsko razmerje, kadrovska \xc5\xa1tipendija, \xc5\xa1tipendist, \xc5\xa1tipenditor idr. V tretjem \xc4\x8dlenu je \xc5\xa1tipendija opredeljena kot pravica do denarnega prejemka, ki se dodeli za posamezni izobra\xc5\xbeevalni program na posamezni ravni izobra\xc5\xbeevanja. \xc5\xa0tipendijsko razmerje je opredeljeno kot razmerje med dodeljevalcem \xc5\xa1tipendije in \xc5\xa1tipendistom, iz katerega izhajajo pravice in dol\xc5\xbenosti obeh. \xc5\xa0tipendist je opredeljen kot fizi\xc4\x8dna oseba, ki je pridobila pravico do \xc5\xa1tipendije neposredno od dodeljevalca \xc5\xa1tipendije ali preko prejemnika sredstev. Kot \xc5\xa1tipenditor pa je v zakonu opredeljena Republika Slovenija za dr\xc5\xbeavne \xc5\xa1tipendije, Zoisove \xc5\xa1tipendije, \xc5\xa1tipendije za Slovence v zamejstvu in po svetu, za \xc5\xa1tipendije za deficitarne poklice, za \xc5\xa1tipendije Ad futura za mednarodno mobilnost, medtem ko je \xc5\xa1tipenditor za kadrovske podjetje ali organizacija.\n_START_SECTION_\nKadrovska \xc5\xa1tipendija v \xc5\xa1tevilkah\n_START_PARAGRAPH_\nNa splo\xc5\xa1no naj bi bila kadrovska \xc5\xa1tipendija med najvi\xc5\xa1jimi med vsemi vrstami \xc5\xa1tipendij.   V letu 2010 so kadrovske \xc5\xa1tipendije 33 najve\xc4\x8djih \xc5\xa1tipenditorjev (npr. NEK, Elektro Maribor, NLB) zna\xc5\xa1ale med 91 in 406 evrov. Tistega leta je bila najvi\xc5\xa1ji znesek \xc5\xa1tipendije v Nuklearni elektrarni Kr\xc5\xa1ko (NEK), najni\xc5\xbeja pa v Gorenju. Na splo\xc5\xa1no je 70% \xc5\xa1tipendistov prejemalo \xc5\xa1tipendijo v vi\xc5\xa1ini od 150 do 200 evrov, povpre\xc4\x8dni znesek je zna\xc5\xa1al 252 evrov, medtem ko je bila povpre\xc4\x8dna vi\xc5\xa1ina dr\xc5\xbeavne \xc5\xa1tipendije 155, Zoisove pa 186 evrov. _NEWLINE_Vendar pa na povpre\xc4\x8dja vplivajo vrednosti na ekstremih, zato iz teh \xc5\xa1tevilk ne moremo sklepati dosti, poleg tega pa se glede povpre\xc4\x8dij prito\xc5\xbeujejo tudi podjetja, saj naj bi bili ti podatki zavajajo\xc4\x8di. Na vi\xc5\xa1ino \xc5\xa1tipendij namre\xc4\x8d vplivajo \xc5\xa1tevilni dejavniki in se dolo\xc4\x8di individualno. Ve\xc4\x8dina \xc5\xa1tipenditorjev vi\xc5\xa1ino \xc5\xa1tipendije dolo\xc4\x8di glede na povpre\xc4\x8dno oceno \xc5\xa1tipendista ter tudi glede na to, v kateri letnik je \xc5\xa1tipendist vpisan. Dobro povpre\xc4\x8dje in vi\xc5\xa1ji letnik posledi\xc4\x8dno navadno pomeni vi\xc5\xa1jo \xc5\xa1tipendijo. Poleg tega nekateri dobijo \xc5\xa1e dodatke, kot so dodatek na deficitarnost, povrnjeni potni stro\xc5\xa1ki \xe2\x80\xa6 Prav tako se vi\xc5\xa1ine \xc5\xa1tipendij po navadi precej razlikujejo tudi med dijaki in \xc5\xa1tudenti. _NEWLINE_V letu 2011 je \xc5\xa1tipendije prejemalo 60 181 \xc5\xa1tipendistov, in od tega je imel vsaki 11. kadrovsko \xc5\xa1tipendijo, torej pribli\xc5\xbeno 6 531 je kadrovskih \xc5\xa1tipendistov.   Vendar pa v zadnjem \xc4\x8dasu \xc5\xa1tevilo kadrovskih \xc5\xa1tipendij pada. V letu 2016 naj bi imelo kadrovsko \xc5\xa1tipendijo le \xc5\xa1e 2 600 \xc5\xa1tipendistov. Podatki o \xc5\xa1tipendijah je v preteklosti zbiral statisti\xc4\x8dni urad, od \xc5\xa1olskega leta 2014/15 pa podatke zbirajo v Javnem \xc5\xa1tipendijskem, razvojnem, invalidskem in pre\xc5\xbeivninskem skladu Republike Slovenije.\n_START_SECTION_\nPogodba o \xc5\xa1tipendiranju\n_START_PARAGRAPH_\nNavadno \xc5\xa1tipendijske pogodbe sestavi \xc5\xa1tipenditor, v njej pa morajo biti pravice in obveznosti med \xc5\xa1tipendiranjem in tudi po njem natan\xc4\x8dno in nedvoumno opredeljene. Pogodba naj bi vsebovala natan\xc4\x8dno opredeljeno vi\xc5\xa1ino \xc5\xa1tipendije z dodatki, ki jih \xc5\xa1tipenditor ponuja, vklju\xc4\x8dno s pogoji; zapisan mora biti na\xc4\x8din, datum ter doba prejemanja mese\xc4\x8dne \xc5\xa1tipendije; opredeliti je potrebno primere, v katerih pride do mirovanja ter kdaj se \xc5\xa1tipendijsko razmerje preneha; opredeliti je potrebno primere, v katerih se \xc5\xa1tipendija vra\xc4\x8da, znesek vra\xc4\x8dila ter v katerih primerih \xc5\xa1tipendije ni potrebno vra\xc4\x8dati; zapisane naj bodo obveznosti in pravice \xc5\xa1tipendista in delodajalca po koncu \xc5\xa1olanja oziroma \xc5\xa1tipendiranja; prav tako naj bo zapisano v kolik\xc5\xa1nem \xc4\x8dasu po koncu \xc5\xa1olanja mora delodajalec \xc5\xa1tipendistu ponuditi zaposlitev, katero delovno mesto in kolik\xc5\xa1na bo ponujena pla\xc4\x8da za to delovno mesto; opredeljeni naj bodo primeri, v katerih \xc5\xa1tipendistu ni treba sprejeti zaposlitve, oziroma kdaj zaposlitve \xc5\xa1tipenditorju niti ni potrebno ponuditi; opredeljeno naj bo tudi morebitno opravljanje praske pri delodajalcu v \xc4\x8dasu poletja in pla\xc4\x8dilo te prakse. \xc5\xa0tipendijske pogodbe pa vsebujejo tudi dolo\xc4\x8dbe, ki se sklicujejo na splo\xc5\xa1ne akte delodajalca, katerih \xc5\xa1tipendist navadno ne pozna, kar lahko pripelje do zapletov in te\xc5\xbeav z izpolnjevanjem pogojev. V takih primerih se \xc5\xa1tipendist lahko obrne na \xc5\xa1tudentsko svetovalnico, kjer mu ponudijo brezpla\xc4\x8den pravni nasvet.\n_START_SECTION_\nSofinanciranje kadrovskih \xc5\xa1tipendij\n_START_PARAGRAPH_\nPodjetja imajo tudi mo\xc5\xbenost sofinanciranja \xc5\xa1tipendij, vendar pa pogosto te mo\xc5\xbenosti ne izkoristijo, razlogi za to pa naj bi le\xc5\xbeali v preve\xc4\x8d administracije, obveznosti zaposlitve po kon\xc4\x8danem \xc5\xa1olanju, ne glede na to, ali \xc5\xa1tipendist \xc5\xbeeli nadaljevati \xc5\xa1tudij ipd. V letu 2010/11 je bil dele\xc5\xbe sofinanciranih \xc5\xa1tipendij pribli\xc5\xbeno 35%, nato je ta dele\xc5\xbe narastel na skoraj 50% v letih 2013/14, v zadnjih letih pa dele\xc5\xbe pada, in se je zni\xc5\xbeal na pribli\xc5\xbeno 22%. _NEWLINE_Lo\xc4\x8dimo neposredno sofinanciranje kadrovskih \xc5\xa1tipendij ter posredno sofinanciranje kadrovskih \xc5\xa1tipendij. Pri neposrednem sofinanciranju se mora delodajalec prijaviti na razpis Javnega sklada RS za razvoj kadrov in \xc5\xa1tipendije, pri posrednem pa se mora delodajalec prijaviti na razpis regionalne razojne agencije, ki je nosilka \xc5\xa1tipendijske sheme. _NEWLINE_Namen sofinanciranja kadrovskih \xc5\xa1tipendij je spodbuditi dijake in \xc5\xa1tudente, da uspe\xc5\xa1no zaklju\xc4\x8dijo izobra\xc5\xbeevanje in imajo ob zaklju\xc4\x8dku izobra\xc5\xbeevanja za dolo\xc4\x8den \xc4\x8das zagotovljeno ustrezno delovno mesto. Med letoma 2007 in 2015 je bilo podeljenih okoli 3.330 sofinanciranj kadrovskih \xc5\xa1tipendij, od tega ve\xc4\x8d kot 70% s podro\xc4\x8dja naravoslovja in tehnike. Ve\xc4\x8dina \xc5\xa1tipendistov, ki prejemajo tovrstno \xc5\xa1tipendijo, pa se izobra\xc5\xbeuje v programih srednjega tehni\xc5\xa1kega in strokovnega ali splo\xc5\xa1nega izobra\xc5\xbeevanja. _NEWLINE_V 10. \xc4\x8dlenu Zakona o \xc5\xa1tipendiranju , viri financiranja, je zapisano, da se sredstva za \xc5\xa1tipendije in sofinanciranje kadrovskih \xc5\xa1tipendij zagotavljajo iz prora\xc4\x8duna Republike Slovenije, prora\xc4\x8dunskega sklada ministrstva, iz sredstev sklada in sredstev Evropskega socialnega sklada ali iz drugih virov._NEWLINE_5. poglavje Zakona , \xc4\x8dleni od 69. do vklju\xc4\x8dno 85., omenjenega zakona opredeljuje prav sofinanciranje kadrovskih \xc5\xa1tipendij. Dele\xc5\xbe sofinanciranja se razlikuje, in sicer vi\xc5\xa1ino sofinanciranja opredeljuje 71. \xc4\x8dlen zakona, vi\xc5\xa1ina sofinanciranja pa se razlikuje predvsem glede na to, ali se \xc5\xa1tipendist izobra\xc5\xbeuje na ravni izobra\xc5\xbeevanja in podro\xc4\x8dju, ki je opredeljen v politiki \xc5\xa1tipendiranja._NEWLINE_V 72. \xc4\x8dlenu Zakona  so zapisani pogoji, ki jih mora delodajalec izpolnjevati, zato da se kadrovska \xc5\xa1tipendija sofinancira. In sicer so navedeni naslednji pogoji: zoper njega ni uveden postopek prisilne poravnave, ste\xc4\x8dajni postopek ali postopek prisilnega prenehanja v skladu z zakonom, ki ureja finan\xc4\x8dno poslovanje, postopek zaradi insolventnosti in prisilno prenehanje; delodajalec mora zagotavljati sredstva za izpla\xc4\x8devanje kadrovske \xc5\xa1tipendije za celotno dobo trajanja sofinanciranja; prav tako naj ima delodajalec s \xc5\xa1tipendistom medsebojna razmerja urejena s pogodbo o \xc5\xa1tipendiranju.\n_START_SECTION_\nNesofinancirane kadrovske \xc5\xa1tipendije\n_START_PARAGRAPH_\nGre za \xc5\xa1tipendije, ki so v celoti financiranje s strani pravne osebe ali samostojnega podjetnika (delodajalca).  Taka vrsta \xc5\xa1tipendije je tako za delodajalca kot za \xc5\xa1tipendista precej ugodnej\xc5\xa1a od sofinancirane \xc5\xa1tipendije, saj so regulatorji pri \xc5\xa1tipendiranju precej milej\xc5\xa1i in s tak\xc5\xa1no vrsto \xc5\xa1tipendije lahko zaobidemo ve\xc4\x8dino pravil, ki jih dolo\xc4\x8da druga vrsta kadrovskih \xc5\xa1tipendij. \xc4\x8ce delodajalec 100% samostojno financira \xc5\xa1tipendijo, ima le ta pri sestavi pogodbe o \xc5\xa1tipendiranju proste roke.  Upo\xc5\xa1tevati mora le finan\xc4\x8dne omejitve, ki dolo\xc4\x8dajo minimalne zneske izpla\xc4\x8dila, kot so dolo\xc4\x8deni v 70. \xc4\x8clenu \xc5\xbee omenjenega Zakona o \xc5\xa1tipendiranju, v katerem je zapisano: Kadrovska \xc5\xa1tipendija, ki jo delodajalec uveljavlja za sofinanciranje, ne sme biti ni\xc5\xbeja od dr\xc5\xbeavne \xc5\xa1tipendije brez dodatkov za \xc4\x8detrti dohodkovni razred kot je urejena v zakonu, ki ureja uveljavljanje pravic iz javnih sredstev. _NEWLINE_Kadrovsko \xc5\xa1tipendijo, ki jo v celoti financira delodajalec se torej dolo\xc4\x8di s pogodbo o \xc5\xa1tipendiranju, veljavnost katere ni vezana na to\xc4\x8dno dolo\xc4\x8den \xc4\x8dasovni okvir. \xc4\x8ceprav je priporo\xc4\x8dljivo, da se njen za\xc4\x8detek uskladi z za\xc4\x8detkom \xc5\xa1olskega oz. \xc5\xa1tudijskega leta. Poleg tega delodajalcu v pogodbo ni potrebno vklju\xc4\x8diti klavzule, ki dolo\xc4\x8da nujno zaposlitev \xc5\xa1tipendiranca po izteku \xc5\xa1tipendiranja. Pri tej vrsti \xc5\xa1tipendije tudi ni potrebno upo\xc5\xa1tevati obvezne praske v trajanju 160 ur letno. \xc4\x8ce se delodajalec za prakso odlo\xc4\x8di, je ta vezana na dogovor med podjetjem in \xc5\xa1tipendirancem, ki dolo\xc4\x8dita trajanje praske na mese\xc4\x8dni oz. letni ravni.\n_START_SECTION_\nKako do kadrovske \xc5\xa1tipendije?\n_START_PARAGRAPH_\nDosti mladih ne ve, katera podjetja podeljujejo kadrovsko \xc5\xa1tipendijo, kar predstavlja te\xc5\xbeavo. Se pa s kadrovskimi \xc5\xa1tipendijami dijaki in \xc5\xa1tudentje lahko seznanijo na razli\xc4\x8dne na\xc4\x8dine. Eden od teh je preko izmenjevalnice.  To je portal na spletni strani \xc5\xa1tipendijskega sklada, preko katerega se dijaki in \xc5\xa1tudentje lahko informirajo o razpolo\xc5\xbeljivih kadrovskih \xc5\xa1tipendijah pred izbiro izobra\xc5\xbeevanja. Na ta na\xc4\x8din lahko mladi vidijo, za katere profile je v gospodarstvu najve\xc4\x8d povpra\xc5\xa1evanja. To naj bi bil tudi na\xc4\x8din, s katerim se mlade \xc5\xbeeli spodbuditi za vpis v te programe.   Podjetja naj bi na seznam praviloma do konca januarja vpisala potrebe po kadrovskih \xc5\xa1tipendistih, vendar pa se tega ne dr\xc5\xbeijo vsi, tudi zaradi nepoznavanja portala s strani podjetij. Kljub temu je v Izmenjevalnici na enem mestu zbranih najve\xc4\x8d objav, za \xc5\xa1olsko leto 2017/18 je bilo razpisanih preko 380 ponudb za kadrovske \xc5\xa1tipendije. Od tega jih je bilo najve\xc4\x8d za strojne tehnike, univerzitetne diplomirane in\xc5\xbeenirje strojni\xc5\xa1tva, magistre in\xc5\xbeenirje strojni\xc5\xa1tva in oblikovalce kovin \xe2\x80\x93 orodjarje._NEWLINE_Potrebe delodajalcev po \xc5\xa1tipendistih lahko najdemo tudi na spletnih straneh regionalnih razvojnih agencij (RRA), poleg tega pa delodajalci objavijo potrebe tudi v svojih internih glasilih, na svojih spletnih straneh, v javnih ob\xc4\x8dilih ipd. _NEWLINE_Vendar pa tudi pri podeljevanju kadrovskih \xc5\xa1tipendij lahko poteka selekcija. Tako morajo \xc5\xa1tipendisti v nekaterih primerih izpolnjevati nekatere pogoje. V nekaterih podjetjih imajo prednost tisti, ki imajo vi\xc5\xa1jo povpre\xc4\x8dno oceno (npr. BSH Hi\xc5\xa1ni aparati, GEN-I). Za nekatera podjetja pa je bolj kot to pomemben ob\xc4\x8dutek o \xc5\xa1tipendistu, kar pomeni, ali vidijo dolo\xc4\x8denega \xc5\xa1tipendista \xc4\x8dez \xc4\x8das kot del kolektiva ali ne (npr. MLM). Za dosti \xc5\xa1tipenditorjev so za\xc5\xbeeleni dose\xc5\xbeki z razli\xc4\x8dnih tekmovanj tekom \xc5\xa1olanja, v\xc4\x8dasih tudi hobiji, sploh \xc4\x8de so ti povezani z naravo dela v podjetju, ki kadrovsko \xc5\xa1tipendijo financira. Za nekatere \xc5\xa1tipenditorje je pomembna lokacija bivanja ter pripravljenost delati v nekem kraju, medtem ko v nekaterih podjetjih dajejo prednost otrokom zaposlenih. V nekaterih podjetjih pa morajo kandidati opraviti tudi psiholo\xc5\xa1ka in zdravni\xc5\xa1ka testiranja.\n_START_SECTION_\nPrednosti in pomanjkljivosti kadrovske \xc5\xa1tipendije\n_START_PARAGRAPH_\nZa \xc5\xa1tipendista so prednosti kadrovskega \xc5\xa1tipendiranja predvsem v tem, da spozna delo, delovne procese in kulturo podjetja. \xc5\xa0tipendija mu omogo\xc4\x8da sodelovanje z delodalajcem \xc5\xbee v \xc4\x8dasu izobra\xc5\xbeevanja in s tem je bolje povezan s prakso. Prav tako ima \xc5\xa1tipendist \xc5\xbee tekom \xc5\xa1olanja mo\xc5\xbenost pridobivanja delovnih izku\xc5\xa1enj ter mo\xc5\xbenost prve zaposlitve po kon\xc4\x8danem izobra\xc5\xbeevanju. _NEWLINE_Vendar pa nekateri dijaki in \xc5\xa1tudentje v teh prednostih vidijo tudi slabosti, saj se no\xc4\x8dejo vezati na dolo\xc4\x8deno delovno mesto. Prav tako pa morajo v primeru prejemanja kadrovske \xc5\xa1tipendije izpolnjevati pogoje iz pogodbe o \xc5\xa1tipendiranju. \xc4\x8ce \xc5\xa1tipendist ne izpolni obveznosti, ki so opredeljene v pogodbi, mora \xc5\xa1tipendijo vrniti. _NEWLINE_Razlogi za vra\xc4\x8dilo \xc5\xa1tipendij so npr. \xc5\xa1tipendist si zaradi oddaljenosti slu\xc5\xbebo poi\xc5\xa1\xc4\x8de bli\xc5\xbeje domu, ali ravno obratno, se poro\xc4\x8di v oddaljen kraj, ne kon\xc4\x8da \xc5\xa1tudija. Pri tem je vi\xc5\xa1ina vra\xc4\x8dila odvisna od vi\xc5\xa1ine \xc5\xa1tipendije in od \xc4\x8dasa prejemanja, lahko pa ti zneski se\xc5\xbeejo tudi do 10 tiso\xc4\x8d evrov. \xc5\xa0tipendist je sicer navadno prost obveznosti, \xc4\x8de mu delodajalec ob koncu \xc5\xa1tudija ne ponudi primerne zaposlitve, vendar pa je pri tem dosti odvisno tudi od vsebine \xc5\xa1tipendijske pogodbe.'